ધ્યેયે ઉદયને ઘરે મળવા બોલાવ્યો. ધ્યેયનો ફોન આવતાં જ ઉદય ધ્યેયના ઘરે પહોંચ્યો. ધ્યેયે ઉદય સાથે વાતચીત કરવાનું શરૃ કર્યું અને કશિશને મેડિકલમાં પ્રવેશ ન મળે તેનું ષડયંત્ર ઉદયે રચ્યું હતું એ વાતની કશિશને કેવી રીતે જાણ થઈ તેની માહિતી મેળવવાનો પ્રયત્ન કર્યો. ધ્યેય અને ઉદય બંને જૂના મિત્રો હતા, તેથી ધ્યેયને ઉદયના ઘરની તમામ માહિતીનો ખ્યાલ રહેતો, પણ કશિશ સાથે થયેલા અન્યાયની માહિતી નહોતી. ધ્યેયનો મુખ્ય આશય હતો કે ઉદય અને કશિશ કોર્ટની બહાર સમાધાન કરી લે, જેથી વાત અને સંબંધ વધુ ન વણસે. ઉદયના વકીલે પણ ઉદયને આ જ સલાહ આપી હતી. જોકે, ઉદયને ધ્યેય માટે ભયંકર ગુસ્સો હતો અત્યારે. ધ્યેયે કશિશને સાથ આપ્યો અને તેને કેસ કરવા ઉશ્કેરી એમ ઉદયનું માનવું હતું. ધ્યેયે સ્પષ્ટતા કરી કે જો તે તેનો જુનિયર વકીલ કશિશને ન આપત તો કશિશ કોઈ બીજા વકીલનો સંપર્ક સાધત અને પછી એ શું વિચારી રહી છે તેની જાણ ન થાત કે સમાધાન કરવાનો કોઈ મોકો ન રહેત. ધ્યેયે ઉદયને સૂચન કર્યું કે કશિશને મળીને સમાધાન કરવાનો પ્રયત્ન કરી લે. ઉદય આ માટે તૈયાર પણ થયો. બીજી તરફ કશિશ કૌશલના વ્યવહારને લઈને ભારે ઉદાસ થઈ ગઈ હતી અને કૌશલ પણ ટૂર પર જતો રહ્યો હતો. આથી કશિશે પોતાનું મન વાળવા માટે કશુંક કામ કરવાનું નક્કી કર્યું. ધ્યેયે કશિશને સૂચન કર્યું કે તે બિઝનેસ કરે, કારણ કે બિઝનેસ તેના લોહીમાં છે. કશિશને પણ ધ્યેયનું સૂચન ગમ્યું.